Εθνικός Γυμναστικός Όμιλος Ηρακλείου

Ο Εθνικός Γυμναστικός Όμιλος Ηρακλείου, γνωστός απλά σε πλήρη σύντμηση ως ΕΓΟΗ είναι ιστορικός αθλητικός σύλλογος με έδρα το Ηράκλειο Κρήτης και επίσημο έτος ίδρυσης το 1924. Διαθέτει ενεργά τμήματα ποδοσφαίρου, κολύμβησης και σκάκι. Αποτέλεσε σημαντικός σταθμός στον αθλητισμό του Ηρακλείου και κατά το παρελθόν διέθετε και άλλα αθλητικά τμήματα όπως αθλητισμού, λεμβοδρομιών, εκδρομών και ορειβασιών, υποβρυχίου αλιείας κ.α.

Ιστορικό 
Ο «Εθνικός Γυμναστικός Όμιλος Ηρακλείου», συντμημένα «ΕΓΟΗ», ιδρύθηκε τον Ιούνιο του 1924 και αποτέλεσε σημαντικός σταθμός στον αθλητισμό του Ηρακλείου. Ο ΕΓΟΗ αρχικά δημιούργησε τμήματα «αθλητισμού» και άλλων «παιδιών» (ποδόσφαιρο, τέννις και ναυτικά αγωνίσματα). Από τότε ακολούθησε ένα πρότυπο οργανωτικής δομής που βασίστηκε στην σχετικά αυτόνομη ανάπτυξη αθλητικών τμημάτων που είχαν δικό τους πρόεδρο και συμμετείχαν δια αντιπροσώπου στο γενικό συμβούλιο της ενώσεως.

Ο ΕΓΟΗ αρχικά διέθετε δύο τμήματα: της «Ποδοσφαιρίσεως και αθλητισμού» και της «Αντισφαίρισης». Η αντισφαίριση που εθεωρείτο ως το κατεξοχήν ευγενές άθλημα συσπείρωσε επίλεκτα μέλη της αστικής κοινωνίας. Το 1929 ιδρύεται τμήμα κολύμβησης, λεμβοδρομιών, Ναυτικών παιδιών και Ιστιοπλοΐας. Τα τμήματα αυτά έπαιξαν σημαντικό ρόλο στην ανάπτυξη των θαλάσσιων σπορ. Το 1930 το τμήμα ποδοσφαίρου αυτονομείται και ιδρύεται παράλληλα τμήμα βόλεϊ και στίβου. Το 1936 δημιουργείται παλαιστικό τμήμα. Παράλληλα με τα αγωνιστικά τμήματα ο ΕΓΟΗ διέθετε δραστήριο τμήμα εκδρομών και περιηγήσεων.

Με στόχο τη διάδοση του αθλητισμού στην ενδοχώρα του νομού και την επίσκεψη χώρων με ιστορικό, αρχαιολογικό και φυσιολατρικό ενδιαφέρον. Σε επίπεδο αγωνιστικών δραστηριοτήτων ο ΕΓΟΗ φαίνεται να είχε κυριαρχική παρουσία σε ορισμένα «ευγενή αθλήματα» όπως το τέννις και η κολύμβηση ενώ διέθετε ισχυρότατες ομάδες στο στίβο και το ποδόσφαιρο.

Το τμήμα Αντισφαίρισης μονοπωλεί στην κορυφή του αθλήματος την περίοδο 1937-1940. Παρομοίως τα τμήματα κολύμβησης και στίβου κυριάρχησαν αγωνιστικά την δεκαετία του 1930. Στο ποδόσφαιρο ο ΕΓΟΗ διέθετε πανίσχυρη ομάδα που πρωταγωνιστούσε ανελλιπώς στα τοπικά πρωταθλήματα, ιδιαίτερα την περίοδο 1933-1940 και είχε μεγάλη δημοτικότητα.

Τμήμα ποδοσφαίρου 
Ο ΕΓΟΗ αποτέλεσε ιδρυτικό σωματείο της Ε.Π.Σ. Ηρακλείου μαζί με τους ΟΦΗ, Εργοτέλη και Ολυμπιακό και ακολούθησαν οι Ηρακλής, Εθνικός και Ηρόδοτος. Έχει αδιάκοπη αγωνιστική παρουσία στα πρωταθλήματα της ΕΠΣΗ και πρωταγωνιστικό ρόλο, ιδιαίτερα την περίοδο 1933-1940 που διέθετε πανίσχυρο σύνολο και είχε αποκτήσει μεγάλη δημοτικότητα, ενώ αποτελεί από τα πρώτα επίσημα αναγνωρισμένα σωματεία από την ΕΠΟ, με αύξοντα Αριθμό μητρώου ΕΠΟ 68.

Την περίοδο 1938-39 συμμετείχε στην πρώτη διοργάνωση του Κυπέλλου Ελλάδας που συμμετείχαν όλα τα επίσημα σωματεία ανά το Πανελλήνιο και όχι μονό αυτά του κέντρου και Θεσσαλονίκης και ξεπερνώντας την τοπική προκριματική φάση έφτασε μέχρι την φάση των 16 όπου συνάντησε τον Ολυμπιακό Πειραιώς και μοιραία αποκλείστηκε με το σκορ 13-0 στις 19 Φεβρουαρίου του 1939. Το 1979 κατέκτησε για πρώτη φορά το κύπελλο Ε.Π.Σ. Ηρακλείου νικώντας στον τελικό με 2-1 τον Ο.Φ. Ιεράπετρας. Το 1983 θα κατακτήσει το πρωτάθλημα Ε.Π.Σ. Ηρακλείου και θα αγωνιστεί για πρώτη φορά σε εθνική κατηγορία και συγκεκριμένα στο Εθνικό ερασιτεχνικό πρωτάθλημα, 4η τη τάξει κατηγορία, την περίοδο 1983-84. Στο πρωτάθλημα της Δ΄ Εθνικής θα αγωνιστεί εκ νέου την περίοδο 1990-91 και την περίοδο 2004-05 έκανε την τελευταία της παρουσία. Στα αξιοσημείωτα της ιστορίας του είναι και η κατάκτηση του κυπέλλου Ε.Π.Σ. Ηρακλείου τις χρονιές 1978-79 και 1988-89.

Τα τελευταία χρόνια ο ΕΓΟΗ μετείχε στις τελευταίες κατηγορίες της Ε.Π.Σ. Ηρακλείου. Την τρέχουσα αγωνιστική περίοδο, 2019-20, αγωνίζεται στην Α2 Κατηγορία. Διαθέτει ιδιόκτητο γήπεδο στο Γάζι στο οποίο διεξάγει και τους εντός έδρας αγώνες του. Μάλιστα το «γήπεδο ΕΓΟΗ» χρησιμοποιείται και από άλλα σωματεία για την εξυπηρέτηση των αγώνων στα πρωταθλήματα της Ε.Π.Σ. Ηρακλείου.

Τμήμα σκάκι 
Το τμήμα σκάκι του ΕΓΟΗ ιδρύθηκε το 2006. Την πρώτη κιόλας χρονιά με την ίδρυσή του κατάφερε και κέρδισε την άνοδο στο πρωτάθλημα Β΄ Εθνικής σκάκι Κρήτης. Έκτοτε έχει τακτική παρουσία στο πρωτάθλημα σκάκι της Β΄ Εθνικής Κρήτης, το οποίο διεξάγεται από την Ένωση Σκακιστικών Σωματείων Κρήτης.

Παραπομπές

Εξωτερικοί σύνδεσμοι 
Επίσημη ιστοσελίδα τμήματος κολύμβησης ΕΓΟΗ
Επίσημο ιστολόγιο ΕΓΟΗ

Αθλητικοί σύλλογοι Ηρακλείου
Ιδρύσεις αθλητικών συλλόγων το 1924
Ποδοσφαιρικές ομάδες Ελλάδας
Ιδρύσεις ποδοσφαιρικών ομάδων το 1924
Ελληνικοί σκακιστικοί σύλλογοι
Ελληνικοί σύλλογοι κολύμβησης